**GARDBRUKARAR, "GAARDBRUGERSKER"   
OG GARDSDRIFT PÅ SØRLANDET**

**Av professor Halvard Bjørkvik**  
**Skrevet spesielt til utstillingen på Lillesand by- og sjøfartsmuseum: "Bonde og brud".**

**KOMBINASJONSJORDBRUKET (Mangesysleriet)**

Under tittelen "Kystens kvinner – kystens bønder" skriv Brit Berggreen i band 5 av Aschehougs kulturhistorie (1980) om liv og arbeid i kystnære bygder i Noreg. Det er ein tittel som fangar opp i seg mykje av det som var karakteristisk for gardsdrifta i desse bygdene: Gardane var relativt små, og sjøen vart utnytta som ei inntekstkjelde og til næringssupplement til gardsdrifta og det garden kunne gje. I store delar av året var mennene ute på sjøen – skipsfart, fraktefart, fiske – ansvaret for gardsdrifta fall i stor monn på kvinnene.

Dette var det naturlege mønsteret i ytre bygder her på Agder gjennom 1800-åra, og fleire stader eit godt stykke inn på 1900-talet. I dei minneinnsamlingane som vart gjennomførde i 1970- og 1980-åra – "Agder i manns minne" (1974) og "Agder i nær fortid" (1984) – fortel kvinner og menn om det dei sjølve hadde opplevd, om arbeidsrytmen gjennom året og korleis også borna hadde faste oppgåver. Men i offisielle kjelder, mellom anna i folketeljingane, kjem dette ikkje fram, her er mannen innførd som gardbrukar, gjerne i kombinasjonen gardbrukar og fiskar eller gardbrukar og matros. Kvinna var husmor. Brit Berggreen fortel om ei innføring i folketeljinga 1865 der mannen står som gardbrukar og jekteskipper i USA.

Dette mønsteret finn vi også i vårt eige nærområde, men i Vestre Moland var det ein gard som skilde seg ut i 1865, Møglestu. Her var hovudpersonen ikkje gardbrukar, men "gaardbrugerske", den einaste innføringa med denne tittelen i Vestre Moland dette året. Men så var Møglestu noko for seg sjølv. Her regjerte Severine Stenersen, eller "Madame Stenersen" som ho vanlegvis vart kalla. 82-årig enke, tidlegare gift med skipsreiar, skipskaptein og handelsmann Stener Stenersen. Og "gaardbrugerske" var ein tittel ho fortente. Heilt sidan dei gifte seg i 1802, var det i realiteten ho som hadde hatt ansvaret for gardsdrifta, mannen hadde sjøen og handelshuset nede i Lillesand som sin arbeidsplass. Og som enke etter 1828 hadde ho drive Møglestu fram til eit mønsterbruk. Til hjelp med gardsdrifta i 1865 hadde ho ein "jordbrugsbestyrer", ei budeie og to tenestegutar, og garden hadde 13 kyr, 2 hestar, 6 sauer og ein gris. Til hjelp inne i den herskapelege heimen hadde Madame Stenersen Thomine C. Arentz – ho "bestyrer husholdningen" opplyser folketeljinga. Ho var også enke, hadde to ugifte døtre som sikkert hjelpte til med husstellet, og i tillegg var det tre tenestejenter.

Madame Stenersen var den einaste som vart kalla "gaardbrugerske" i 1865, men ho var ikkje den einaste enka med ansvar for gardsdrifta. Mønsteret låg fast: det var mannen som var gardbrukar. Madame Stenersen var eit særtilfelle i kraft av den posisjonen ho hadde.

I hovudsak er det same mønsteret vi finn også i folketeljinga 1910, men det er ei lita endring: Dette siste året er det innført 10 "gaardbrugersker" i Vestre Moland. Alle var einslege – enker eller ugifte. Også i 1910 var det mannen som vart rekna som gardbrukar, jamvel om kombinasjonsjordbruket enno var ei vanleg driftsform.

For å få fram avstanden mellom Møglestu og det vi kan kalle eit "vanleg" gardsbruk, dreg eg inn ein av dei gardane der vi finn ei "gaardbrugerske" i 1910, nemleg Storemyr. Her var det tre gardsbruk i 1910, og på eit av bruka bodde Tomine Mikelsen, "enlig boende gaardbrugerske (med bygsel)". Det er alt som står om henne. På eit av dei andre bruka bodde Syvert Aslaksen, han var enkemann, bygningsarbeidar og gardbrukar, ei syster (enke) var husmor og skreddar og ei ugift dotter var "beskæftiget med hus- og kreaturstel". I tillegg hadde dei to fattiggutar til oppforstring, som dei fekk offentleg stønad for. Den tredje brukaren var Torkild Torkildsen, enkemann og berre registrert som gardbrukar. Ei ugift dotter var "beskæftiget" med husstell og ein ugift son med gardsdrift. Det var ei budeie på garden, dei hadde ei sjuk dotter å ta seg av, og dei hadde i forpleiing ei kvinne som dei fekk offentleg stønad for.

Vi legg merke til at to av gardsbruka på Storemyr hadde fosterborn og ei kvinne i forpleiing, og dette var ei ordning vi finn på mange av gardane. Son til soknepresten i Vestre Moland, Mikael Kobro (f. 1881), fortel at på husmannsplassen Nedre Hesthagen under prestegarden tok dei mot sinnsjuke og fattigfolk. Det offentlege løyste på denne måten eit sosialt og helsemessig problem, og bonde- og husmannsfamiliane fekk ei lita ekstrainntekt. Litt hjelp kunne dei også få, særleg av sterke gutar. Frå andre delar av landet kjenner vi til at gutar som trong omsorg vart auksjonerte bort, og dei som "baud minst", altså som kravde minst i tilskot frå det offentlege, fekk tilbodet. Å setja bort omsorgspersonar – born og vaksne – kom i tillegg til legdeskipnaden, ei ordning av fattigvesenet der gardane i ei bygd var inndelte i grupper (legder), og der kvar gard hadde plikt til å ta seg av personar (legdslemer) i eit visst tal dagar. Ordninga går tilbake til mellomalderen og vart fast organisert i Magnus Lagabøters landslov frå 1276. Legdeskipnaden var i oppløysing frå 1800-talet, men vart først avskaffa med fattiglova frå 1900.

**SJØEN GAV ARBEID OG FORTENESTE TIL MANGE – SJØEN GAV MAT**

Den norske skipsflåten var i sterk vekst gjennom 1800-åra. Seglskipa gikk i langfart og i fraktefart langs kysten. Men næringa var i endring. Tidlegare hadde frakt av tømmer og fisk til europeiske land vore ei hovudsak, men tømmerhandelen til England braut saman, og nye ruter med frakt til andre kontinent – Nord- og Sør-Amerika, Australia, Asia – vart opna. Nye frittståande reiarlag tok over, og her kunne også velståande bønder bli deleigarar. Dei fleste norske skipa vart bygde i Noreg, ofte frå verft som ein skipsreiar åtte. Det eine skipsverftet etter det andre voks fram langs sørlandskysten, og Lillesand vart eit av sentra. På skipsverfta trong dei arbeidarar med spesialkompetanse frå fleire felt – tømmermenn, snekkarar, smedar, reipslagarar og andre; dette var ein viktig del av den samansette verksemda som sjøen og skipsfarten skapte. Også den lokale skipsfarten med frakt av passasjerar og varer langs kysten var viktig, og hadde vore det frå gamalt. I denne farten var det mindre fartøy, gjerne ein skonnert eller ei jekt, som dominerte. I 1845 var den samla norske skipsflåten på ca 240.240 netto reg. tonn, og av dei var ca 26.500 i innanriksfart.

For dei ytre bygdene på Sørlandet var skipsfarten med skipsverfta viktig både som ei eiga næringsgrein og som del av kombinasjonsjordbruket, og det same var fisket, både sesongfisket og det heimlege fisket gjennom året. Fisket etter sild og først og fremst vårsild var særleg viktig. I ti-året fram mot 1850 var det eit rikt sildefiske langs sørlandskysten, med hovudtyngd frå Lista og opp mot Karmøy. Seinare flytte silda seg lenger vest- og nordover, men til eit godt stykke fram på 1900-talet vart det utrusta notlag frå Agdefylka, heilårsfiskarar og bønder som dreiv sesongfiske. Bønder kunne slutta seg saman i notlag, eller ein bonde kunne ha sitt eige notlag – det var ikkje vanskeleg å få mannskap. Til sildefisket høyrde også etterarbeid av ymse slag – ettersyn og bøting av nota, snekring av tønner, nedsalting av silda.Det vart også drive anna fiske langs sørlandskysten året gjennom etter torsk, hyse, sei, lyr og makrell, og etter hummar. For bønder flest kunne fisket gje nokre skillingar i forteneste, og det gav mat til familien. Som ein av heimelsmennene i 1970-åra sa: den eine dagen var det fisk og poteter og den andre dagen poteter og fisk.

Ein stor del av gardane i kystbygder på Agder var avhengige av kombinert drift med sjøfart og/eller fiske i tillegg til gardsdrifta. Kombinasjonsjordbruket førde med seg at husfaren var borte, ofte store delar av året. Men sjøfart og fiske var næringar som hadde bruk for ulike typar arbeidskraft, for kortare eller lengre periodar. Dette galdt særleg gutar frå konfirmasjonsalder og oppover. Ein jobb som dekksgut på eit segskip i utanlandsfart var særleg fristande, og det trongst hjelpemannskap på frakteskuter langs kysten. Dessutan kunne det i visse periodar vera bruk for personale på dei mange skipsverfta. Også i vårsildfisket og i andre sesongfiske kunne det vera sjanse for vaksne og halvvaksne å få seg arbeid. For jentene var det verre, dei måtte prøve å få seg jobb som tenestejenter. Men på dei små sørlandsgardane var det ikkje mange jobbar å finna for ei tenestejente, så konkurransen var stor.

Sjøen og dei ulike typane av tilleggsarbeid som sjøfart og fiske gav, sette sitt merke på gardsdrifta på Sørlandet. Eg skal bruka noko statistikk for å illustrera dette.

**GARDSSTRUKTUREN PÅ AGDER, I NORD-NOREG OG I NOREG SAMLA**

**TAL FRÅ FOLKETELJINGA 1855.**

|  |  |  |  |
| --- | --- | --- | --- |
|  | **Agder** | **Nord-Noreg** | **Noreg samla** |
| **samla tal på gardsbruk** | **11.873** | **11.640** | **113.204** |
| **husmenn med jord** | **2.827; 0.24 pr bruk** | **2.599; 0.22 pr bruk** | **65.060; 0.57 pr bruk** |
| **husmenn uten jord, dagleigarar, innerstar** | **4.437; 0.37 pr bruk** | **5.270; 0.45 pr bruk** | **50.966; 0.45 pr bruk** |
| **tenestefolk** | **7.264; 0.66 pr bruk** | **18.460; 1.59 pr bruk** | **144.806; 1.28 pr bruk** |

Ei særkjenne ved gardane i ulike bygder på Agder var, som vi har sett, kombinasjonsgardsbruket. Tala i tabellen ovanfor gjeld heile Agder, ikkje berre dei ytre bygdene, noko det må takast omsyn til når statistikken skal nyttast. Nord-Noreg er teke med til jamføring, det var eit område der sjøen – særleg fisket – var vel så viktig som på Sørlandet. I tillegg inneheld tabellen gjennomsnittstal for heile landet.

Gardane på Agder var gjennomgåande små, og den utvegen overskotspersonar i gode jordbruksbygder hadde til å slå seg ned på ein husmannsplass, var meir avgrensa her. I gjennomsnitt var det i 1855 0,24 husmannsplassar pr gardsbruk på Agder, mot 0,57 på landsbasis (i Trøndelag var talet over 1); i Nord-Noreg var situasjonen på lag den same som på Agder, med 0,22 husmannsplass pr gardsbruk.

Når det gjeld talet på dagleiarar etc og tenestefolk, skiljer Agder seg ut både frå Nord-Noreg og landsgjennomsnittet; talet på dagleigarar etc var noko lågare, medan det var langt færre tenestefolk pr gardsbruk. Desse tala får meining dersom vi ser dei som resultat av den kombinerte næringsverksemda (jordbruk, skipsfart, fiske) på Agder. Det var meir stabile jobbar å få på skipsverfta, som mannskap på seglskip og frakteskuter, som ekstrahjelp i notlag under sesongfisket. Agder skiljer seg her ut, og det gjev utslag i statistikken:

Legg vi saman dagleigarar etc og tenestefolk, får vi desse tala: Agder 11.701 = 0,99 pr gardsbruk; Nord-Noreg 23.730 = 2,0 pr gardsbruk; Noreg samla 195.772 = 1,73 pr gardsbruk. I Nord-Noreg gav fisket ekstraarbeid gjennom heile året, men meir ustabilt arbeid, og i dei meir typiske jordbruksbygdene var det bruk for tenestefolk – billig og god arbeidskraft.

Dei høge tala på tenestefolk rundt om i landet er kanskje det klåraste vitnemålet vi har om kor pressa situasjonen var kring midten av 1800-talet. Men i åra framover skaut utvandringa til Amerika fart, og det opna seg nye utvegar både for den oppveksande slekta og for dei som tidlegare hadde slite i ustabile og usikre jobbar.

**ARBEIDSRYTMEN GJENNOM ÅRET**

Hesten var nyttig i arbeidet, men det var ikkje alle småbruka som hadde hest, og det var heller ikkje alle stader hesten kunne nyttast. Gardsområdet var oppstykkja med små åkrar mellom bakkar og jordfaste steinar. Det høyrde ein holme eller to til garden, som vart nytta til beite for kyr og sauer, og til slått. Så båten var viktig, også i gardsdrifta. Og alt måtte nyttast ut, til åkerland, slått eller beite.

Det daglege arbeidet gjennom året, med krøterstell, mjølking og etterarbeid med mjølka var i hovudsak kvinnearbeid, og også i onnene vår, sommar og haust måtte kvinnene ta eit tak, og det kunne bli tunge tak når karfolka var opptekne på sjøen. Men også borna måtte ta sitt, både i det daglege arbeidet og i onnene.

Våronna starta med å få ut og breida gjødsla. Det var eit retteleg skitarbeid! Og det var tungarbeid. Det var ikkje alle stader hesten kunne koma til, og då måtte trillebåra og ryggkorga gjera nytta, store korger for dei vaksne, mindre for borna. Dette var ofte under vårsildfisket, karfolka var borte, kvinner og borna sleit. Så skulle potetene i jorda, og kvinner og born måtte hjelpa til, kvinna gjerne med spade og greip dersom det ikkje var karfolk heime. Å så var derimot arbeid for mannen.

Også i slåttonna og i skurdonna var det arbeid til heile familien, og det var mykje tungarbeid. Jamvel om garden hadde slåmaskin, måtte mykje av slåtten takast for hand, med langorv og stuttorv. Større gardar kunne ha både ein og to tenestegutar i tillegg til budeie, men det var smått med skillingar, og arbeidsoppgåvene var mange og svært ofte måtte kvinner ta eit tak med ljåen i slåtten eller med sigden når kornet skulle skjerast. Og så var det typisk kvinnearbeid å bruka riva for å få høyet turka – breida det ut, snu det og raka det saman mot kveld. Hest og vogn var det godt å ha når høyet skulle i hus, men på stader der dei ikkje hadde hest eller der hesten ikkje kunne koma til, måtte det handmakt og sterk rygg til. Høyet vart surra saman med tau i passelege bører, og så galdt det om å få børene opp på ryggen og inn på låven. Dette var arbeid for mannfolk med sterk rygg, men kvinner og born måtte hjelpa til, og det måtte dei også når potetene skulle opp og koma i hus.

Tresking av kornet var ei sak for seg, og det var eit viktig arbeid. Den mest vanlege arbeidsmåten var å bruka *tust*. Det var ei stang på ca 2 meter (handstokken) med ei kortare stang (slagvolen) festa i den eine enden. Kornbanda vart breidde ut over eit tett, flatt golv, og så vart tusta brukt som slagvåpen. Etterpå vart halm og rusk skilt frå og kornet vart sopa omsorgsfullt saman. Å slengja tusta var eit tungt arbeid, og det kravde røynsle å få slagvolen til å treffa på rett måte.

Fleire stader var tusta i bruk til eit godt stykke fram på 1900-talet. Men frå slutten av 1800-åra vart det meir og meir vanleg å nytta enkle, handdrivne treskemaskinar, gjerne slik at to eller fleire gardsbruk gjekk saman om ein maskin. I gode jordbruksområde (Opplanda, Trøndelag, Jæren) hadde slike handdrivne treskemaskinar vore i bruk lenge, og frå børjinga av 1800-talet fekk dei større treskeverk drivne av hestekraft (hestevandring), fossefall eller vindmøller. Seinare overtok meir avanserte treskeverk drivne med motor og det vart vanleg at gardar gjekk saman om å leiga eit slikt treskeverk. Då vart arbeidet utført som dugnad med innsats både av store og små. I dag er treskeverket avløyst av skurdtreskaren.

*Kjelder og litteratur*Agder i manns minne. Det norske samlaget 1974.  
Agder i nær fortid. Det norske samlaget 1984.  
Brit Berggreen: Kystens kvinner – kystens bønder. Aschehougs kulturhistorie band 5, 1980.  
Ståle Dyvik m. fl. : Norsk økonomisk historie 1500-1970 band 1: 1500-1850, 1979.